16.1.2023
SK
Úradný vestník Európskej únie
L 14/397
Príloha 11 – Doplnok 4
Preukázanie správnej montáže vo vozidle v prípade motorov typovo schválených ako samostatných technických jednotiek Tento doplnok sa uplatňuje vtedy, keď výrobca vozidla žiada o typové schválenie vozidla so schváleným motorom s ohľadom na emisie v súlade s týmto predpisom.
V tomto prípade sa popri požiadavkách na montáž bodu 6 tohto predpisu vyžaduje aj preukázanie správnosti montáže.
Toto preukázanie sa vykoná tak, že výrobca predloží schvaľovaciemu úradu technický prípad s použitím dôkazov, ako sú technické výkresy, funkčné analýzy a výsledky predchádzajúcich skúšok.
Ak je to vhodné a ak sa pre to výrobca rozhodne, predkladané dôkazy môžu zahŕňať montáže systémov alebo komponentov na skutočných alebo simulovaných vozidlách za predpokladu, že výrobca dokáže predložiť dôkazy, že prezentovaná montáž náležitým spôsobom reprezentuje štandard, ktorý sa dosiahne aj v sériovej výrobe.
Preukázaním sa musí preukázať zhoda týchto prvkov s požiadavkami tejto prílohy: a) montáž do vozidla, pokiaľ ide o kompatibilitu so systémom motora (hardvér, softvér a prenos údajov); b) výstražný systém a systém podnecovania (napr. piktogramy, aktivačné schémy atď.); c) nádrž na činidlo a prvky (napr. snímače) namontované vo vozidle na účely dosiahnutia zhody s touto prílohou.
Môže sa skontrolovať správna aktivácia výstražného systému a systému podnecovania, systémov ukladania informácií a palubných aj mimopalubných komunikačných systémov.
Žiadna kontrola týchto systémov si nesmie vyžadovať demontáž systému motora alebo jeho komponentov ani nesmie vytvárať zbytočné skúšobné zaťaženie tým, že by si vyžadovala postupy, napr. zmenu kvality močoviny alebo chod vozidla alebo motora počas dlhých časových úsekov.
S cieľom minimalizovať zaťaženie výrobcov vozidiel sa na kontrolu týchto systémov v rámci možností vyberie rozpojenie elektrických vedení a simulácia počítadiel s vysokým počtom prevádzkových hodín.